Wiggins tok sammenlagtledelsen i England
- Det har ikke vært en stor sesong til nå, av ulike årsaker. Men siden det ble klart at jeg ikke skulle sykle Tour de France, har jeg trent lokalt. Dette rittet har vært i tankene mine, og det var fint å kunne levere en prestasjon som dette, sier han ifølge Cyclingnews. Wiggins veltet i 60 km/t under mandagens etappe, men skadet seg ikke. Tirsdag var det igjen regnglatt på veiene, og den tidligere Tour de France-vinnerens teknikk gjorde at han plukket sekunder på konkurrentene. Sky-rytteren slo sin lagkamerat og landsmann Ian Stannard med 36 sekunder og har 37 sekunder til gode på ham i sammendraget. Tyskeren Gerald Ciolek, som hadde ledertrøya etter seieren på mandagens etappe, klarte bare 34. plass tirsdag og falt langt ned på listene. Med temposeieren viste Wiggins at han blir å regne med i VM-temporittet i Toscana neste uke.
Bradley Wiggins (33) viste styrke med klar seier på tirsdagens tempoetappe i sykkelrittet Tour of Britain. Dermed kunne han ikle seg den gylne ledertrøya.